**NOTĂ INFORMATIVĂ**

**la proiectul hotărîrii Guvernului cu privire la completarea anexei nr.1 din**

**Hotărîrea Guvernuluinr.765 din 18 septembrie 2014**

Prezentul proiect al hotărîrii Guvernului cu privire la aprobarea completărilor ce se operează în anexa nr.1 din Hotărîrea Guvernului nr.765 din 18 septembrie 2014 este elaborat în temeiul solicitărilor parvenite din partea Ministerului Afacerilor Externe și Integrării Europene a Republicii Moldova, care informează despre introducerea în circulaţie de către unele state a documentelor de călătorie noi.

De menţionat că, conform Alertei de descriere a documentului, remis în adresa Ministerului Afacerilor Interne în contextul schimbului de informaţii de către Ambasada Regatului Spaniei în Romania, documentul vizat se numeşte „paşaport provizoriu”. Urmează de evidenţiat că în lista documentelor de călătorie emise de ţările terţe, entităţi şi autorităţi teritoriale, acceptate de Republica Moldova, aprobate prin Anexa nr.1 la Hotărârea Guvernului nr.765 din 18 septembrie 2014, nu este prevăzută noțiunea de „paşaport provizoriu”, ci doar noțiunea „paşaportul ordinar”.

La fel, prin Hotărîrea Cabinetului de Miniștri al Ucrainei nr.197 din 14 martie 2012 a fost aprobat documentul de călătorie al persoanei care beneficiază de protecție adițională care permite acestora intrarea și ieșirea în/din Ucraina.

Prin urmare, se consideră judicioasă iniţierea procedurii de completare a listei documentelor de călătorie emise de ţări terţe, entităţi şi autorităţi teritoriale, acceptate de Republica Moldova, aprobate prin Anexa nr.1 la Hotărârea Guvernului nr.765 din 18 septembrie 2014, cu introducerea următoarelor poziţii:

* Regatul Spaniei – paşaport provizoriu;
* Republica Irlanda – paşaport card cu date biometrice;
* Ucraina – document de călătorie al persoanei care beneficiază de protecție adițională.

Libera circulație a cetățenilor Republicii Moldova în spațiul comunitar reprezintă un instrument valoros care contribuie nu numai la mobilitatea persoanelor, ci are și o valență economică, deoarece crește fluxul de persoane care călătoresc în scop de afaceri, turism etc. din Uniunea Europeană (UE) către Republica Moldova.

În scopul asigurării transparenţei în procesul decizional, proiectul este plasat pe pagina oficială a Ministerului Afacerilor Interne în reţeaua Internet, la rubrica „Transparenţa” directoriul Consultări publice /Organizarea consultărilor publice.

Ţinem să menţionăm, că implementarea proiectului se va efectua în limitele mijloacelor financiare stabilite în bugetul de stat şi nu va necesita cheltuieli financiare suplimentare.

**Ministru Alexandru JIZDAN**